text: Tragisk ulykke: Mand klemt ihjel i forbindelse med træfældning
  01 februar 2017 kl. 21.08
  En 78-årig mand er onsdag aften omkommet, efter at han kom i klemme under en traktor.
  Ulykken skete klokken 18.15 på en markvej ved Hundslev nær Augustenborg. Ifølge vagthavende ved Syd- og Sønderjyllands Politi var den 78-årige i gang med at fælde nogle træer. De nærmere omstændigheder er  endnu ikke afklaret, men politiet formoder, at traktoren er væltet, da den 78-årige var i færd med at trække i nogle træstammer med traktoren.
  Vagthavende oplyser til TV SYD, at der har været en bilinspektør på ulykkesstedet, og Arbejdstilsynet er også blevet underrettet.
  Det var pårørende, der fandt den 78-årige mand, der døde på stedet, oplyser Syd- og Sønderjyllands Politi  til TV SYD.
  